|  |  |
| --- | --- |
| Arbeids- og sosialdepartementet |  |
|  |  |
| |  |  | | --- | --- | |  | Vår fil: B20-GC Endringer folketrygdloven | |  | Vårt Arkiv: Høringer 2020 | |  | Saksbehandler: Grete Crowo |   Oslo 1. april 2020 |  |

# Høringssvar – Forslag til forenklinger og justeringer i folketrygdlovens bestemmelser om sykepenger og stønad ved barns sykdom (pleiepenger)

FFO har gjennomgått høringsnotatet om forslag til forenklinger og justeringer i folketrygdlovens bestemmelser om sykepenger og stønad ved barns sykdom (pleiepenger), og vi vil med dette avgi våre synspunkter.

Helt innledningsvis vil vi kort påpeke at vi forutsetter at alle digitale løsninger og systemer som utvikles er universelt utformet og brukervennlige. Brukere med funksjonsnedsettelser må kunne nyttiggjøre seg de digitale løsningene på lik linje med alle andre brukere. Det er også viktig at nye IKT-system er tilgjengelige og ikke representerer barrierer for ansatte med en funksjonsnedsettelse i NAV og helsetjenesten.

# FFOs hovedsynspunkter:

* FFO ber om at sykmelder i det digitale sykemeldingsskjemaet får mulighet til å gi NAV sin medisinske vurdering knyttet til pasienter som bør unntas aktivitetsplikten.
* FFO mener at den perioden et medlem kan få sykepenger under opphold i utlandet utenfor EØS-området må settes til 5 uker (30 virkedager).
* FFO mener primært at dagens regelverk som regulerer retten til høyeste ytelse knyttet til sykepenger og arbeidsavklaringspenger, og at man kan velge dette selv, opprettholdes. Sekundært støtter vi alternativ 2, ved at rett til sykepenger skal benyttes såframt sykepenger utgjør minst 2 G. Sykmeldte med barn må gis kompensasjon for barnetillegget i AAP.
* FFO støtter de endringer som foreslås i pleiepengeordningen jf. § 9-11 og § 9-16.

# Oppheving av unntaket om krav til medisinsk dokumentasjon av arbeidsuførhet (§ 8-7)

FFO har forståelse for at det må gjøres noen forenklinger og justeringer i regelverket for å tilpasse det til gode digitale løsninger. Samtidig er vi opptatt av at dette ikke medfører uforutsette innstramninger i ordningene. § 8-7 regulerer tre tilfeller som knyttes til situasjoner hvor sykemeldte kan unntas aktivitetsplikten når medisinske grunner klart er til hinder for slik aktivitet. Det er viktig at denne bestemmelsen anvendes på lik måte i en digitalisert sykmeldingsløsning, som slik det praktiseres i dag.

Vi er ikke imot at det i tilfellene som kommer inn under § 8-7, også må foreligge en legeerklæring. Samtidig er vi bekymret for en digital sykemeldingsløsning som bidrar til at sykmelders mulighet til å vurdere hvilke pasienter som kommer inn under unntaket for aktivitetsplikten, faller bort. I dag har legen/sykmelder en implisitt anledning til å foreta en slik vurdering ved at disse kan sykemeldes uten legeerklæring etter åtte ukers arbeidsuførhet.

Det er legen som kjenner pasientens situasjon best, og det vil være en ulempe for pasienten om sykmelder ikke lenger trenger å ta stilling til om han eller hun faller inn under unntaks-bestemmelsen. Vi mener derfor sykmelder/legen fortsatt må gis mulighet til å tilkjennegi sin medisinske vurdering i disse sakene. Det er uheldig at all myndighet til å vurdere aktivitetskravet skal legges til Arbeids- og velferdsetaten alene.

Vi ber derfor om at det i den digitale sykemeldingsløsningen blir mulig å krysse av om sykmelder vurderer pasientens tilstand eller situasjon til å falle inn under § 8-7. Hele paragrafen må derfor ikke oppheves, kun bestemmelsen om at slike tilfeller ikke krever legeerklæring.

# Sykepenger i en begrenset periode under opphold utenfor EØS-området (§ 8-9)

Vi vurderer det som rimelig at det for sykmeldte settes noen begrensninger for varigheten på oppholdet i utlandet utenfor EØS-området. Vi vil samtidig påpeke at det er bra at det nå presiseres at for personer som er omfattet av trygdeforordningen, så vil opphold i andre EØS-land likestilles med opphold i Norge.

Departementet foreslår at «en begrenset periode» skal fastsettes til å være en periode på totalt fire uker innenfor en tolvmåneders periode. Det begrunnes blant annet med at det for arbeidsavklaringspenger er satt en grense på fire uker per kalenderår.

FFO har i likhet med mange i den siste tiden, fått en større bevissthet rundt pasienters og brukeres rettigheter knyttet til opphold i utlandet. Vi mener i lys av det at fire uker i løpet av tolv måneder er litt for strengt, både for mottakere av sykepenger og AAP. Men vi vil i denne sammenhengen begrense oss til en merknad knyttet til sykepenger.

De aller fleste arbeidstakere har mulighet til 5 ukers ferie, dvs. 30 virkedager[[1]](#footnote-1). Vi mener den som er sykmeldt skal ha mulighet til å være fri fra forpliktelser knyttet til pålagte aktiviteter i inntil 5 uker i løpet av ett års sykemelding. Dette er også en anledning til å være sammen med familien på ferie utenfor EØS-området. Vi ber derfor om at den perioden et medlem kan få sykepenger under opphold i utlandet utenfor EØS-området settes til 5 uker.

For øvrig støtter vi at det i § 8-9 fjerde ledd legges til som en forutsetning for å få rett til sykepenger under utenlandsopphold at det er avklart med arbeidsgiver og sykmelder at utenlandsoppholdet ikke er til hinder for planlagt aktivitet og behandling.

Vi støtter ellers den vurderingen departementet gjør knyttet til pleiepenger og utenlandsopphold. Det er derfor bra at det presiseres i § 9-4 at mottakere av pleiepenger kan få dette i inntil åtte uker i løpet av en tolvmånedersperiode, og at det ikke lenger skal være en plikt å søke om å få dra til utlandet utenfor EØS-området. Det er derimot rimelig at medlemmet må informere Arbeids- og velferdsetaten om utenlandsoppholdet.

# Benytte rett til sykepenger før rett til arbeidsavklaringspenger (§ 8-48 og § 11-27)

FFO mener at dagens bestemmelse om at den som samtidig fyller vilkårene for både sykepenger og arbeidsavklaringspenger har rett til den høyest av de to ytelsene er et godt prinsipp. Dette er personer som ikke har rett på høye ytelser, og det er derfor viktig for den enkelte å få mulighet til en så god ytelse som mulig. Å frata personer med svært lavt sykepengegrunnlag og som i dag har rett på minsteytelsen i arbeidsavklaringspenger på 2 G, jf. alternativ 1, er urimelig.

Vi reagerer også på at hovedargumentet for denne innstramningen på nær 37 millioner kroner, er hensynet til innføringen av en automatisert saksbehandling. Vi mener ikke automatisering rettferdiggjør å frata syke retten til en ytelse. Da får man heller være villig til å beholde noe manuell saksbehandling i disse sakene.

I tillegg er det heller ikke noe godt argument at det er vanskelig for den enkelte å ta stilling til hva som er lønnsomt å velge, fordi det vil avhenge på forskjellen på nivået på de to ytelsene og hvor lenge man antar arbeidsuførheten vil vare – samt at man ved å velge AAP kan begynne å bruke opp tiden på AAP. Dette må heller ses på at dette er en god anledning til å veilede og inngå dialog med brukeren som på grunn av sykdom kan være i starten av flere år utenfor arbeidslivet. Det er vesentlig med tidlig oppfølging for at vedkommende skal komme tilbake til arbeid, og ved å overlate disse personene kun til automatisert saksbehandling kan verdifull veiledning i denne startfasen falle bort.

Vi mener det heller ikke er rett at man jf. alternativ 2, skal utforme bestemmelsen slik at det ikke tas hensyn til at mottakere av AAP som forsørger barn under 18 år kan ha rett til barnetillegg. Brukeren må informeres om at vedkommende ved å motta AAP også kan få et barnetillegg som blir lagt til ytelsen.

Vi ber derfor primært om at dagens regelverk som regulerer retten til høyeste ytelse og at man kan velge dette selv, opprettholdes. Sekundært kan vi støtte alternativ 2, at rett til sykepenger skal benyttes såframt sykepenger utgjør minst 2 G. Men samtidig må sykmeldte med forsørgeransvar få kompensert for tap av barnetillegget de hadde fått i AAP-ordningen.

# Endringer i regelverket for pleiepenger (§ 9-11 og § 9-16)

Det er bra at det foreslås å fjerne bestemmelsen jf. § 9-11, som regulerer at man ikke i dag har rett til pleiepenger ved mer enn 80 prosent tilsyn av andre. Og som departementet selv presiserer, denne regelen er i konflikt med den nye regelen fra 2019 som åpner for gradering av pleiepenger ved behov for rett for hvile og beredskap. FFO er glad for at foreldre i situasjoner hvor de må gi tilsyn og pleie til barnet sitt om natten eller må være i beredskap selv om barnet har tilsyn av andre, har rett til pleiepenger – også om barnet har mer enn 80 prosent tilsyn av andre på dagtid. Unntaket som foreslås i § 9-11 tredje ledd ivaretar denne pleiepengeretten på en god måte, ved at disse foreldrene ikke får gradert ned ytelsen for hver time barnet får tilsyn av andre, målt mot en normalarbeidsuke.

Vi er fornøyd med at departementet foreslår å endre og forenkle saksbehandlingen av pleie-penger knyttet til krav om legeerklæring fra helseinstitusjon og ny legeerklæring etter åtte uker. FFO har mottatt henvendelser fra frustrerte foreldre som opplever det nåværende system som tungrodd. Vi støtter derfor forslaget om at lege i spesialisthelsetjenesten kan utstede legeerklæringen både ved søknad og forlengelse av pleiepengeperioden, og at krav om at dette gjøres av en helseinstitusjon i spesialisthelsetjenesten utgår. Det er i tillegg veldig bra at det foreslås å fjerne kravet om at det alltid skal foretas ny behandling og vurdering etter åtte uker.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

1. Etter ferieloven har alle arbeidstakere krav på minst 25 virkedager ferie hvert år. Den ekstra ferien er bestemt i tariffavtalen, eller ligger i arbeidsavtalen for de som ikke har tariffavtale på sin arbeidsplass. Om ikke dette er avtalt i noen av disse, har din arbeidsgiver ikke plikt til å gi deg mer ferie enn 4 uker og 1 dag. [↑](#footnote-ref-1)